Vot după vot pentru autostrăzi, miercuri, în Senat. Trei legi au fost adoptate pentru trei autostrăzi, pe lângă Autostrada Unirii A8, votată în premieră în toamna anului trecut fără ca până acum să se și întâmple ceva în acest sens.

Trei autostrăzi au fost votate astăzi în Senat: București-Brașov, Brașov-Bacău și Autostrada Nordului (Satu Mare-Baia Mare-Bistrița-Suceava).

Cele trei proiecte de legi au nevoie și de votul deputaților, Senatul fiind prima cameră sesizată.

Urmează ca cele trei proiecte să fie dezbătute în comisiile Camerei Deputaților, apoi la vot final în plen. Ultimul pas este trimiterea spre promulgare, președintelui Klaus Iohannis.

Pentru Autostrada București-Brașov termenul de execuție este de trei ani de la intrarea în vigoare a legii, pentru Autostrada Brașov-Bacău este de cinci ani, iar Autostrada Nordului ar trebui construită în cel mult patru ani.